14.

Articolul 138 se modifică după cum urmează: (a) la alineatul (3), literele (a), (b) și (c) se înlocuiesc cu următorul text: „(a) legăturilor strânse, astfel cum sunt definite la alineatul (2), create ca urmare a existenței unei entități din sectorul public din SEE care are dreptul de a percepe impozite și este fie: (i) o entitate care deține în mod direct, sau indirect prin una sau mai multe întreprinderi, 20 % sau mai mult din capitalul contrapărții; sau (ii) un terț care deține, fie direct, fie indirect prin una sau mai multe întreprinderi, 20 % sau mai mult din capitalul contrapărții și 20 % sau mai mult din capitalul celeilalte entități, cu condiția să nu mai existe alte legături strânse între contraparte și cealaltă entitate, cu excepția legăturilor strânse derivate din una sau mai multe entități din sectorul public din SEE care au dreptul de a percepe impozite; (b) obligațiunilor garantate reglementate din SEE care: (i) îndeplinesc cerințele prevăzute la articolul 129 alineatele (1)-(3) și (6) din Regulamentul (UE) nr. 575/2013; (ii) nu conțin în portofoliul lor de acoperire instrumente de natura datoriei negarantate cu colateral emise de contraparte sau de orice altă entitate care are legături strânse cu contrapartea respectivă, astfel cum sunt definite la alineatul (2), și garantate pe deplin de una sau mai multe entități din sectorul public din SEE care au dreptul de a percepe impozite; și (iii) au un rating ECAI privind emisiunea, astfel cum este definit la articolul 83 litera (a), care îndeplinește cerințele anexei IXb; (c) RMDB și DECC netranzacționabile;”; (b) se adaugă următorul alineat (4): „(4) În cazul în care trebuie verificată respectarea alineatului (3) litera (b) punctul (ii), și anume pentru obligațiunile garantate reglementate din SEE, atunci când legislația aplicabilă sau prospectul nu exclude instrumentele de natura datoriei prevăzute la alineatul (3) litera (b) punctul (ii) ca active din portofoliul de acoperire și atunci când contrapartea sau o entitate strâns legată de contraparte a emis astfel de instrumente de natura datoriei, BCN pot lua toate sau unele din următoarele măsuri pentru a efectua controale ad-hoc privind respectarea alineatului (3) litera (b) punctul (ii): (a) BCN pot obține rapoarte de supraveghere periodice care oferă o prezentare generală a activelor din portofoliul de acoperire al obligațiunilor garantate reglementate din SEE; (b) în cazul în care rapoartele de supraveghere nu oferă suficiente informații în scopuri de verificare, BCN pot obține o autocertificare și angajamentul contrapărții care mobilizează o obligațiune garantată reglementată din SEE prin care contrapartea confirmă că portofoliul de acoperire al obligațiunilor garantate reglementate din SEE nu include, contrar alineatului (3) litera (b) punctul (ii), obligațiuni bancare negarantate cu colateral emise de contrapartea respectivă sau de orice altă entitate strâns legată de respectiva contraparte și sunt pe deplin garantate de una sau mai multe entități din sectorul public din SEE care au dreptul de a percepe impozite. Autocertificarea unei contrapărți trebuie semnată de directorul executiv, directorul financiar sau un director de grad similar al contrapărții ori de o persoană cu drept de semnătură în numele unuia dintre aceștia; (c) pe bază anuală, BCN pot obține de la contrapartea care mobilizează o obligațiune garantată reglementată din SEE o confirmare ex post din partea auditorilor externi sau a agenților de monitorizare a portofoliului de acoperire, potrivit căreia portofoliul de acoperire al obligațiunilor garantate reglementate din SEE nu include, contrar alineatului (3) litera (b) punctul (ii), obligațiuni bancare negarantate cu colateral emise de contrapartea respectivă sau de orice altă entitate strâns legată de respectiva contraparte și sunt pe deplin garantate de una sau mai multe entități din sectorul public din SEE care au dreptul de a percepe impozite; (d) în cazul în care contrapartea nu furnizează autocertificarea sau confirmarea în conformitate cu literele (b) și (c) la cererea BCN, obligațiunea garantată reglementată din SEE nu este mobilizată drept colateral de către această contraparte.”